Barnevennlig sykkelferie - Syklist Velkommen
Barnevennlig sykkelferie
La barna få sitte i førersetet! Her er våre beste tips til turer som egner seg for små og større barn på egen sykkel. Noen sykkelruter og destinasjoner tilbyr sykkelturer med lite eller ingen biltrafikk, og gjerne servicepunkter underveis med mulighet for å stoppe når bena blir trøtte og man trenger litt "ismedisin" for å fortsette.
Våre beste tips til sykkelferie med barn
De fleste barn elsker å sykle! Om du passer på å legge opp til passe lange og passe tunge turer kan du bidra til å gi ditt barn interesse for friluftsliv, naturopplevelser og en aktiv livsstil. Husk at kosen underveis er en viktig del av opplevelsen, og nok pauser er viktig når barna sykler selv – gjerne med en liten belønning. Planlegg turen på de minste og svakeste syklistenes premisser, og velg gjerne flate/lettkuperte ruter med gode grus- og asfaltveier. Kortere dagsturer på rundt 10 – 15 km på sykkel er fint fra barna er 6-7 år gamle. Fra 8 til 10 år kan man vurdere dagsetapper fra 15 – 30 km, og det er mer aktuelt med tur over flere dager. Motiverte og sykkelvante barn på 11 – 12 år kan sykle mer enn tre mil på en dag hvis man husker å passe på å ta nok pauser og mat i riktig tid.
Barn fra ett til fire år er enkelt å få med seg i egen sykkelhenger. Vær obs på at motbakkene blir en del mer krevende for den som skal trekke sykkelvognen, det er lurt å velge ruter uten for mange motbakker. Et barn på 4 – 5 år kan synes det er kjedelig å sitte lenge i ro i en sykkelhenger. Tips: fest barnesykkelen bakpå sykkelhengeren, og la barna sykle selv innimellom på lette og bilfrie strekninger.
For at turen skal oppleves trygg er det å finne veier med liten eller ingen biltrafikk noe av det viktigste for en familie på sykkeltur. Alternativt bilveier med separat sykkelvei ved siden av hovedveien. Det finnes mange aktuelle veier og ruter å velge mellom, for eksempel Stølsvidda i Valdres, Golsfjellet, Nordseterområdet, og andre fjellveier stengt med bom for biltrafikk, blindveier og skogsbilveier. Veinettet på en del av øyene våre langs kysten har også beskjeden biltrafikk. Skaff gjerne en sykkelturbok for å finne turtips og ideer.
Det er viktig at barnas sykler er i god stand, at kjedet er smurt og at dekkene er pumpet ordentlig opp for at turopplevelsen skal bli bra. Sjekk at gir, og ikke minst bremser fungerer ordentlig! Vær obs på at sykler med 20-tommers hjul (vanlig på sykler for barn 6-8 år) triller mindre bra på dårlig grusvei. Spør gjerne på det lokale turistkontoret om hvor bra veien er. Ikke alle barnesykler har gir, men til turbruk bør en barnesykkel minst ha seks gir for at barna skal kunne sykle i motbakker.
Skap kunnskap om og forventinger til turen. Fortell hvor turen går, hvor lang den er, og om det er noen spesielle utfordringer (f. eks. en særlig seig motbakke) underveis. Vis gjerne på kartet hvor turen går, fortell hva man kan oppleve og se underveis, hvor man kan bade, etc.
Hyggelige turmål underveis
Avhengig av alder kan et barn oppleve en sykkeltur fra 10 til 30 km som lang og monoton, særlig om den sykles sammenhengende. Da er det ekstra viktig å huske på pauser, gjerne med en liten matbit, og at barna har en belønning å glede seg til når de kommer frem, noe som er verdt å jobbe litt for. Det kan være en café, en iskiosk, en grillplass, en badestrand, en fin fiskeplass, en lekepark, en seter som selger vafler lar deg hilse på dyr, etc.
Basesykling gir frihet
Ved å ta dagsutflukter ut fra samme utgangspunkt får man flere fordeler. Man slipper å sykle med campingutstyr/ stor oppakning. Man er ikke nødt til å komme seg videre til neste overnattingssted, og man kan gjøre dagsetappene så korte man vil. Noen steder er det fint å sykle turer som tar en oppover i høyden til man er lei, og så få en lettere tur og trille hjem igjen. Basesykling f.eks. ut fra en campingplass over flere dager, gir også større anledning for å bli kjent med andre barn og deres familier. Med en fast base står man også friere til å finne på noe annet en dag om det skulle bli dårlig vær.
Det er sjelden en tur går akkurat som planlagt. Jo flere som er med, jo flere ting kan oppstå underveis, både med utstyr og motivasjon til de enkelte. Barnesykler har ofte billige komponenter, slik at de voksne bør kunne fikse småting og justeringer på en sykkel, og ha med reserveslange ved punktering, etc. Det er nesten umulig å beregne tid på varigheten av en familieutflukt – ha alltid med mer mat enn du tror du trenger! Regnvær kan forsure dagen, og regntøy bør alltid være med. Det kan også være lurt å ha muligheter for å avbryte når barna har fått nok, for eksempel hvis man sykler på Rallarveien fra Haugastøl kan man hoppe på toget tilbake fra Finse eller Hallingskeid.
Barnevennlige sykkelområder
Stølsvidda i Valdres
Stølsvidda mellom Gol i vest og Vangsmjøsi ved Fagernes er et stort og supert område for sykling for barn på egen sykkel. Her finnes et behagelig bølgende landskap uten de store motbakkene. Her kan man bo godt på flere fjellstuer og utforske det store veinettet vi kortere og lengre rundturer, ikke minst langs de mange fjellvannene hvor man også kan bade eller fiske. Underveis kan man stoppe på en seter, og få variasjon ved å legge inn en liten fottur til en topp. Fine utgangspunkter er for eksempel Golsfjellet, Vaset, Tisleidalen, Sanderstølen og Hallingen.
Golsfjellet henger sammen med Stølsvidda, og kan gjerne kombineres hvis bena tåler litt lengre tur. Ellers er det et stort nettverk av fine grusveier på Golsfjellet så du vil ikke ha problemer med å finne fine områder for barn på egen sykkel her.
Det er fine grusveier å sykle på innover fra toppen av Krossobanen på Rjukan. For de som orker å sykle så langt går det an å sykle inn til Kalhovd Turisthytte, ellers er det fint å sykle så langt man orker innover, og eventuelt bo i telt før man snur og sykler samme veien tilbake.
Geilo er fint utgangspunkt for sykling, både på spesialbygde stier ved Vestlia, barnedownhill i skianlegget og mange fine skogsbilveier i området og innover Hardangervidda. Geilo er også fint utgangspunkt for sykling på første delen av Rallarvegen. Ta bil, buss eller tog til Haugastøl og sykle så langt bena vil.
Geilo Sommerapark har downhilløyper som er tilpasset barn i alder 5år +. Det er en skillsløype og en teknisk løype – perfekt for alle barn som synes det er gøy med sykling! Passer også godt for voksne. Området har en egen båndheis, som selv de minste barna klarer å ta alene.
Barnevennlig ferdig pakke i Valdres
Discover Norway har en pakke som er godt egnet for barn fra 8 år som kan sykle hele turen selv og andre «nybegynnere» på sykkelferie: På "stølsvidda", fjellplatået mellom Valdres, Hallingdal og Hemsedal, er det godt tilrettelagt for sykkelopplevelser for liten og stor. Her er fortsatt aktiv stølsdrift og du møter gjerne på geiter, kuer, kalver og sauer langs veien. Turen går på fine stølsveger med liten eller ingen trafikk. Det er lagt tilrette med rasteplasser, badestrender og fiskeplasser – det er også fint å parkere sykkelen og ta en topptur på beina – ikke strabasiøs tur, men allikevel med følelsen av topptur med flott utsikt.